Kriminele al vindingryker met identiteitsdiefstalArgieffoto Kriminele word al hoe meer vindingryk wanneer dit kom by die steel van identiteit, het die Suid-Afrikaanse Bedrogvoorkomingsdiens (SAFPS) gesê. Talle Suid-Afrikaners sit met ŉ berg skuld wat deur kriminele aangegaan is nadat hulle identiteit gesteel is. Carol McLoughlin, uitvoerende direkteur van die SAFPS, het gesê dit is ŉ toenemende realiteit vir baie Suid-Afrikaners. Volgens statistieke wat onlangs bekend gemaak is, kos identiteitsdiefstal Suid-Afrika nagenoeg R1 miljard per jaar. McLoughlin het gesê die soort gevalle wat aangemeld word, “is grootliks gevalle waar ’n onskuldige persoon se besonderhede gebruik word om rekeninge oop te maak en vir krediet aansoek te doen”. McLoughlin het gesê die toename in identiteitsdiefstal in Suid-Afrika is moontlik die gevolg van mense wat verlei word om daarby betrokke te raak in ŉ poging om geld te kry en finansiële druk te probeer hanteer weens werkloosheid en stygende lewenskoste. Volgens McLoughlin het sake van identiteitsdiefstal wat by die SAFPS aangemeld is tussen 2009 en 2013 met 265% toegeneem. Sy het gesê misdadigers raak al hoe vindingryker en “gebruik baie verskillende soorte swendelary en metodes om hul hande te kry op mense se persoonlike inligting”. Sy het gesê as gevolg van hierdie vindingrykheid en die gesofistikeerde manier waarmee misdadigers onwettige aktiwiteite uitvoer, is dit “baie moeilik is om ’n spesifieke tipe identiteitsdiefstal vas te stel”.